รัฐบาลไทย-ข่าวทำเนียบรัฐบาล-มท.1 สั่งการทุกจังหวัดเตรียมพร้อมป้องกันและแก้ไขปัญหาภัยแล้ง ปี 2564 เน้นย้ำแผนจัดหาน้ำให้เพียงพอต่อการอุปโภคบริโภคของประชาชน
วันศุกร์ที่ 22 มกราคม 2564
มท.1 สั่งการทุกจังหวัดเตรียมพร้อมป้องกันและแก้ไขปัญหาภัยแล้ง ปี 2564 เน้นย้ําแผนจัดหาน้ําให้เพียงพอต่อการอุปโภคบริโภคของประชาชน
มท.1 สั่งการทุกจังหวัดเตรียมพร้อมป้องกันและแก้ไขปัญหาภัยแล้ง ปี 2564 เน้นย้ําแผนจัดหาน้ําให้เพียงพอต่อการอุปโภคบริโภคของประชาชน
วันนี้ (22 ม.ค.64) พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้บัญชาการป้องกันและบรรเทาสาธารณภัยแห่งชาติ เปิดเผยว่า กองบัญชาการป้องกันและบรรเทาสาธารณภัยแห่งชาติได้ติดตามสภาพอากาศร่วมกับกรมอุตุนิยมวิทยา พบว่าปี 2564 ประเทศไทยจะเข้าสู่ฤดูร้อนตั้งแต่ประมาณกลางเดือนกุมภาพันธ์เป็นต้นไป ซึ่งจะทําให้อุณหภูมิเริ่มสูงขึ้น และตั้งแต่เดือนมีนาคมจะมีอากาศร้อนอบอ้าวและแห้ง ความชื้นในอากาศมีน้อย และมีอากาศร้อนจัดเป็นบางวัน โดยเฉพาะบริเวณประเทศไทยตอนบน
พลเอก อนุพงษ์ เผ่าจินดา กล่าวว่า เพื่อให้การเตรียมการป้องกันและแก้ไขปัญหาภัยแล้ง ปี 2564 เป็นไปอย่างมีประสิทธิภาพ สอดคล้องกับมาตรการรองรับสถานการณ์ขาดแคลนน้ําฤดูแล้ง ปี 2563/64 ตามมติคณะรัฐมนตรี เมื่อวันที่ 3 พ.ย. 63 จึงได้สั่งการให้กองอํานวยการป้องกันและบรรเทาสาธารณภัยจังหวัดทุกจังหวัดดําเนินการ 7 ด้าน คือ 1) ใช้กลไกระบบบัญชาการเหตุการณ์ตามกฎหมายและแผนว่าด้วยการป้องกันและบรรเทาสาธารณภัย มอบหมายภารกิจให้หน่วยงานรับผิดชอบ 3 กลุ่มภารกิจหลัก ได้แก่ กลุ่มพยากรณ์ โดยตั้งคณะทํางานติดตามสถานการณ์ ทําหน้าที่ติดตามสภาพอากาศ สภาพน้ําท่า และระดับน้ําในแหล่งเก็บน้ําขนาดต่าง ๆ ในพื้นที่อย่างใกล้ชิด เพื่อวิเคราะห์ และประเมินสถานการณ์น้ําต้นทุน และความต้องการใช้น้ําในด้านต่าง ๆ กลุ่มบริหารจัดการน้ํา โดยดําเนินการในรูปแบบคณะกรรมการ/คณะทํางานของจังหวัด ทําหน้าที่วางแผนการใช้น้ําในลักษณะต่าง ๆ ทั้งการอุปโภคบริโภค การรักษาระบบนิเวศน์ เกษตรกรรม และอุตสาหกรรม ให้สอดคล้องกับปริมาณน้ําต้นทุน รวมทั้งกําหนดแนวทางในการระบายน้ําและกักเก็บน้ําไว้ใช้ประโยชน์ ให้เป็นไปอย่างครอบคลุม สอดคล้องกับสถานการณ์น้ําในพื้นที่ กลุ่มปฏิบัติการแก้ไขปัญหาการขาดแคลนน้ํา โดยจัดเตรียมกําลังคน วัสดุ อุปกรณ์ เครื่องจักรกลสาธารณภัย โดยบูรณาการฝ่ายพลเรือน หน่วยทหาร ภาคเอกชน เข้าดําเนินการแก้ไขปัญหาการขาดแคลนน้ํา โดยให้ความสําคัญกับการแก้ไขปัญหากรณีน้ําเพื่อการอุปโภคบริโภคของประชาชนเป็นลําดับแรก พร้อมทั้งกําหนดแบ่งพื้นที่ที่อาจได้รับผลกระทบ และมอบหมายหน่วยงาน/ภารกิจ หน่วยสนับสนุนให้ครอบคลุมแต่ละพื้นที่ และพร้อมเผชิญเหตุตลอด 24 ชั่วโมง 2) สํารวจ ตรวจสอบพื้นที่เสี่ยงขาดแคลนน้ําเพื่อการอุปโภคบริโภคให้ถึงระดับหมู่บ้าน/ชุมชน พร้อมประสานหน่วยงานที่เกี่ยวข้องกําหนดแผนรองรับ อาทิ แหล่งสํารองน้ําดิบ แผนการวางท่อน้ําประปา แผนรับน้ําดิบจากอ่างเก็บน้ําโดยตรง และแผนจัดสรรน้ําดิบ เพื่อให้การผลิตน้ําประปาเพียงพอต่อความต้องการของประชาชนในพื้นที่ 3) ทบทวนและจัดทําแผนเผชิญเหตุภัยแล้งของจังหวัดให้สอดคล้องกับสถานการณ์ปัจจุบัน โดยให้ความสําคัญกับการนําข้อมูลผลการสํารวจพื้นที่เสี่ยงขาดแคลนน้ําของจังหวัด บทเรียนจากการปฏิบัติงาน ปัญหาอุปสรรคจากปีที่ผ่านมา ประกอบการวางแผนบูรณาการและแก้ไขปัญหาร่วมกับหน่วยงานที่เกี่ยวข้อง 4) ในส่วนของการจัดสรรน้ําเพื่อการเกษตร ให้ดําเนินการตามแผนป้องกันและบรรเทาสาธารณภัยด้านการเกษตรในช่วงฤดูแล้ง ปี 2563/64 ของกระทรวงเกษตรและสหกรณ์ พร้อมกําหนดมาตรการรองรับในพื้นที่ โดยเฉพาะพืชสวน ไม้ยืนต้นที่มีความสําคัญทางเศรษกิจ และให้พิจารณาดําเนินการปฏิบัติการเติมน้ํา โดยประสานกรมฝนหลวงและการบินเกษตร จัดทําฝนหลวงในพื้นที่เกษตรและพื้นที่เสี่ยงขาดแคลนน้ําเมื่อสภาวะอากาศเอื้ออํานวย 5) เฝ้าระวังและควบคุมไม่ให้มีการปล่อยน้ําเสียลงแม่น้ํา คู คลอง หรือแหล่งน้ําต่าง ๆ และส่งเสริมให้ภาคอุตสาหกรรมจัดการน้ําเสียตามหลัก 3R (Reduce ลดการใช้ Reuse การใช้ซ้ํา และRecycle นํากลับมาใช้ใหม่) รวมทั้งมอบหมายหน่วยงานที่รับผิดชอบเส้นทางคมนาคมที่มีแนวติดคลอง ลําน้ํา หรือแม่น้ําต่าง ๆ สํารวจและกําหนดมาตรการรองรับกรณีเกิดการพังทลายของตลิ่ง 6) ให้ฝ่ายปกครองร่วมกับฝ่ายทหารในพื้นที่ สอดส่อง ทําความเข้าใจ และให้ความช่วยเหลือประชาชนที่ประสบปัญหาความเดือดร้อน โดยเฉพาะกรณีการขาดแคลนน้ําเพื่อการอุปโภคบริโภค และน้ําเพื่อการเกษตร ระมัดระวังมิให้เกิดปัญหาความขัดแย้งจากกรณีการแย่งชิงน้ํา และ 7) สร้างการรับรู้ให้ประชาชนเข้าใจถึงสถานการณ์น้ําในพื้นที่ ตลอดจนมาตรการบริหารจัดการน้ําของภาครัฐ รวมถึงส่งเสริมการมีส่วนร่วมในการใช้น้ําอย่างประหยัด และเชิญชวนประชาชนจิตอาสาในพื้นที่ ร่วมซ่อมสร้าง บํารุงรักษาแหล่งกักเก็บน้ําขนาดเล็ก เพื่อให้ชุมชนได้ใช้ประโยชน์อย่างมีประสิทธิภาพ